**Elizabeth Shortová** (\* 29. júl 1924, Boston, Massachusetts, USA – † 14. január alebo 15. január 1947, Los Angeles, Kalifornia) tiež známa ako „**Black Dahlia**", bola brutálne zavraždená Američanka. Prípad jej vraždy vzbudil obrovský záujem médií a verejnosti a patrí k vraždám ktoré dodnes neboli objasnené.

Životopis
---------

Narodila sa v Bostone v štáte Massachusetts ako tretia z piatich dcér Cleo a Phoebe May Short (r. Sawyer).. Spoločne s rodičmi a štyrmi sestrami sa neskôr presťahovali do Medfordu, v rovnakom štáte, kde prežila väčšinu svojho života. Po tom ako sa jej otcovi nedarilo v práci v roku 1930 opustil rodinu, svoje auto odstavil na jednom z mostov, aby všetci predpokladali, že spáchal samovraždu. Elizabeth patrila medzi priemerné študentky na *Medford High School* a trpela astmou. Ako pätnásťročná podstúpila operáciu pľúc a lekári jej navrhli, aby sa počas zimných mesiacov presťahovala na miesto miernejšieho podnebia aby sa predišlo ďalším komplikáciám s dýchaním. Na popud matky, odišla Elizabeth pracovať na Miami na Floride. Elizabeth žila celé tri roky v zimnom období na Floride a na zvyšok roka sa vracala za rodinou do Medfordu. 

V roku 1942 dostala Elizabethina matka list od svojho manžela (otca Elizabeth), ktorý priznal, že v skutočnosti nespáchal samovraždu a že začal žiť nový život v jednom meste v Kalifornií. Elizabeth sa ako osemnásťročná presťahovala do Valleja, kde žila so svojím otcom, ktorého nevidela od svojich šiestich rokov. V januári 1943 sa obaja odsťahovali do neďalekého Los Angeles. Tam sa začali objavovať aj prvé nezhody medzi ňou a otcom, ktorý o nej tvrdil že je neporiadna a nezodpovedná. Krátko potom žila s niekoľkými priateľmi v lacnom hoteli. V polovici roka 1943 sa presťahovala do Santa Barbary, kde bola dňa 23. septembra 1943 zatknutá, pretože ako neplnoletá požívala alkohol v jednom z miestnych barov. Z úradu pre mladistvých ju poslali späť do Medfordu, ale namiesto toho sa vrátila na Floridu, pričom len príležitostne navštívila rodinu v Medforde. 

V septembri 1944 mala krátky románik s vojakom Josephom Gordonom Ficlingom. Elizabeth sa na Floride spoznala s majorom Matthewom Michaelom Gordonom Jr. dôstojníkom armádneho letectva v 2. skupine Air Commando Group. Do Matthewa sa zamilovala a dokonca sa s ním aj zasnúbila. Keď musel odísť späť na vojnu začiatkom roka 1945, Elizabeth sa vrátila späť k rodine do Medfordu, kde začala pracovať ako servírka a čakala na návrat snúbenca. Dňa 22. augusta 1945 dostala telegram, že jej snúbenec zahynul pri leteckej havárií. 

V apríli 1946 odišla z Medfordu do Chicaga, kde znovu nadviazala vzťah s vojakom Josephom Gordonom Ficlingom, ktorého poznala z Floridy. Neskôr sa presťahovali na Long Beach, kde sa chceli zosobášiť ale nestalo sa tak. Často sa sťahovali z hotela do hotela v Long Beach, Los Angeles a Hollywoode. V auguste 1946 ukončila vzťah s Gordonom. Odvtedy mala zopár krátkych známostí a žila v lacných hoteloch. 

V decembri 1946 odišla do San Diega, odkiaľ poslala list svojmu bývalému priateľovi Gordonovi, že odchádza s akýmsi Jackom do Chicaga aby sa stala modelkou. Nakoniec odišla do San Diega, kde ju odviezol náhodný chlap menom Robert Manley, ktorého spoznala po tom, čo stopovala na ceste. V San Diegu spolu strávili noc, Manley spal na posteli a Elizabeth na pohovke, pretože sa necítila dobre. Druhý deň ráno ju Manley odviezol domov do Los Angeles, pretože sa mala v jednom z hotelov stretnúť so svojou sestrou Virginiou a potom odísť k nej do Berkeley.

Krátko pred svojou smrťou pracovala ako servírka a mala prenajatú izbu za nočným klubom Florentine Gardens na Hollywood Boulevard. Mala sen stať sa známou herečkou a túžila preraziť v Hollywoode.

Vražda
------

### Pred vraždou

Dňa 9. januára 1947 prišla do svojej prenajatej izby v Los Angeles, po krátkej ceste spoločne s Robertom Manleym, 25-ročným ženatým predavačom, s ktorým mala menší románik. Manley čakal, kým sa vráti až do 18.30 hodín večer. Traja svedkovia tvrdili, že ju videli v jednom z barov, ktorý sa nachádzal zhruba pol míle (0,80km) od Biltimore Hotela, kde sa mala Elizabeth stretnúť so svojou sestrou. Ostatné okolnosti sú však neznáme. 

Elizabeth Short v roku 1943, keď bola zadržaná políciou kvôli užívaniu alkoholu ako nezletilá.Elizabeth Short v roku 1943, keď bola zadržaná políciou kvôli užívaniu alkoholu ako neplnoletá. 
### Telo

Ráno 15. januára 1947 bolo nájdené polonahé ženské telo v páse rozdelené na dve polovice, na západnej strane *South Norton Avenue*, uprostred medzi *Coliseum Street a West 39th Street* v parku Leimert v Los Angeles. Jedna z miestnych obyvateľov, Betty Bersingerová, objavila jej telo približne okolo 10. hodiny ráno, keď bola na prechádzke s jej dcérou. Zpočiatku si myslela, že ide o vyhodenú figurínu z obchodu s oblečením. Keď sa však pozrela bližšie, uvidela že ide o skutočné ľudské telo a zavolala políciu. 

Telo Elizabeth bolo zbité, úplne vysiate od krvi a oddelené na dve polovice ktoré boli pohodené neďaleko od seba. Bola celá bledá, mala rozrezanú tvár od kútikov úst až k ušiam, čím sa vytvoril efekt známy ako *"Glasgow smile"*. Mala niekoľko rezov na stehne a prsiach, kde boli tiež odrezané časti mäsa, chýbali jej tiež časti kože. Jej črevá boli úhľadne zastrčené pod jej zadok. V prázdnej dutine brucha boli nájdené exkrementy. Na nohe mala vytetovanú ružu, ktorá jej bola vyrezaná a zastrčená do vagíny. Mŕtvola ležala s rukami nad hlavou, lakte mala ohnuté v pravom uhle a nohy roztiahnuté. Po okolí miesta činu boli všade vnútornosti a vo vreci od cementu našli krv z jej tela. Koroner zistil, že zomrela asi desať hodín pred objavením tela, čiže počas večera 14. januára a v ranných hodinách 15. januára. 

Na mieste kde bolo objavené telo sa v priebehu pár minút objavili davy ľudí a reportérov. Prípad vzbudil veľký záujem verejnosti a médií. Prípad nesie názov *Black Dahlia* a stal sa jedným z najväčších nevyriešených záhad storočia.

### Pitva

Pitva tela bola vykonaná 16. januára 1947, Frederickom Newbarrom, krajského koronera oblasti Los Angeles. Newbarrova pitevná správa uviedla, že Elizabeth bola 165 cm vysoká a vážila 52 kg. Mala svetlomodré oči, tmavohnedé vlasy a zuby mala v horšom stave. Na jej tele boli vidieť známky zviazania členkov, zápästia a krku. Mala nepravidelnú laceráciu so stratou povrchového tkaniva na pravom prsníku. Newbarr tiež spomenul trhliny kože na pravom predlaktí, ľavej hornej časti paže a dolnej ľavej strane hrudníka. 

Jej telo bolo úplne rozrezané na polovicu technikou, ktorá sa používala v tridsiatych rokoch 20 storočia. Jej spodná časť tela bola odstránená prerezanim chrbtice medzi druhým a tretím bedrovým stavcom, čím došlo k oddeleniu čreva a dvanástniku. Newbarr tiež spomenul, že mala veľmi malé podliatiny pozdĺž línie rezu, čo naznačuje, že bola vykonaná po smrti. Rez mal dĺžku 108 mm a bol pozdĺžny od pupku k suprapubickej oblasti. Rezy na tvári merali 76 mm na pravej strane tváre a na ľavej 64 mm. Lebka zlomená nebola ale na pravej strane pokožky hlavy sa objavili podliatiny s malým množstvom krvácania v subarachnoidnej oblasti na pravej strane, v súlade s údermi do hlavy. Príčina smrti bola určená ako krvácanie do mozgu, ktoré nastalo z úderov do hlavy a tváre. Newbarr tiež poznamenal, že jej análny otvor bol rozšírený na 44 mm, čím nie je vylúčená možnosť, že bola znásilnená. Boli odobraté vzorky z tela, či sa nenachádzali v tele spermie, výsledky však boli negatívne.

Vyšetrovanie
------------

Článok v novinách o Elizabeth Short.Článok v novinách o Elizabeth Short.
Pred pitvou vedela polícia veľmi rýchlo identifikovať Elizabeth, na základe odtlačkov prstov, ktoré sa zhodovali s odtlačkami prstov z roku 1943, keď bola zatknutá za požívanie alkoholu. Policajti prišli k matke Elizabeth najskôr s tvrdením že Elizabeth vyhrala súťaž krásy a po dôvernom rozhovore neskôr oznámili jej matke, že jej dcéra bola zavraždená. Novinári ponúkli rodine Elizabeth, že im zaplatia letenku aj ubytovanie v Los Angeles, ak pomôžu s vyšetrovaním. Matku Elizabeth odradila táto ponuka od novinárov a chcela súkromie. Po čase sa začali objavovať správy, že Elizabeth bola mladé dievča ktoré milovalo si užívať život, preto prišla aj do Hollywoodu. Iné noviny o nej hovorili ako o "radodajke" ktorá jej neskôr priniesla aj smrť.

Dňa 21. januára 1947 sa objavil telefonát do kancelárie jedného z vyšetrovateľov, že on je vrah Elizabeth a že aby očakával že mu pošle do pošty zopár "suvenírov" od Elizabeth. 

Dňa 24. januára 1947 pracovník americkej poštovej služby objavil obálku od podozrivého. Obálka bola adresovaná *"The Los Angeles Examiner and the others in Los Angeles"* s jednotlivými slovami ktoré boli vyrezané a prilepené z novinových výstrižkov. Okrem toho bolo v liste napísaný titulok s názvom "*Tu je Dahlia a jej majetok*". Obálka obsahovala jej rodinné fotografie, rodný list a rôzne mená napísané na papieri. Balík bol jasne cítiť benzínom podobne ako telo Elizabeth. Polícia usúdila že sa jedná o odkaz jej vraha. Niekoľko odtlačkov z obálky bolo poslané na nezávislé testovanie ale nemohli byť riadne analyzované. V ten rovnaký deň, prišla ďalšia zásielka, tento krát s kabelkou a čiernymi semišovými topánkami ktoré patrili Elizabeth. Tiež boli čistené benzínom, čím zničili odtlačky prstov. 

Polícia prišla na meno Mark Hansen, ktorý bol údajným odosielateľom balíka za podozrivého. Hansen vlastnil jeden z nočných klubov a divadlo. Býval spoločne s Elizabeth na ubytovni aj s inými priateľmi. Ann Toth, ktorá bola spolubývajúcou Elizabeth, povedala vyšetrovateľom, že Elizabeth odmietla sexuálne ponuky od Hansena a usúdila, že by to mohla byť jedna z možností prečo by ju zabil. Podozrivých z vraždy bolo vyše 150 mužov. Polícia tiež uviedla rozhovor s ľuďmi ktorý boli spomenutý v balíku ktorý dostali od vraha. 

Na prípade *"Black Dahlia"* pracovalo cez 750 vyšetrovateľov. Polícia prišla aj s ponukou odmeny za každú informáciu, na ktorú sa prihlásilo mnoho ľudí no väčšinou išlo o falošné informácie. 

### Médiá

V médiách bol neskutočný ošiaľ okolo prípadu *"Black Dahlia"*, objavili sa teda rôzne správy ako napríklad že Elizabeth bola mučená niekoľko hodín, čo neskôr polícia vyvrátila a utajila pravú príčinu smrti (krvácanie do mozgu). Médiá sa tiež dozvedeli o nátlaku Marka Hansena na Elizabeth, tiež hovorili nepravdivé informácie, že sa Elizabeth živila ako striptérka a tiež o tom, že bola lesbička. Jeden z reportérov prišiel aj s listom od údajného vraha, kde písal, že sa prizná k vražde ak dostane iba 10 rokov väzenia. 

Dňa 1. februára 1947 *Los Angeles Daily News* oznámila, že prípad "narazil na kamennú stenu". Tiež prišli prvé podozrenia že vraj môže byť chirurg alebo niekto s lekárskymi skúsenosťami, keď bolo telo oddelené od seba. V polovici februára 1947 polícia zatkla niekoľko študentov na University of Southern California Medical School, ktorá sa nachádzala v blízkosti kde sa našlo telo. Všetci zo študentov však boli prepustení.

Podozrivý
---------

Vražda Elizabeth obletela svet neskutočnou rýchlosťou a spoločne s tým, prišlo polícii mnoho priznaní ohľadom jej vraha. Priznaní bolo zhruba 60, poväčšine zo strany mužov. Postupne prišlo s priznaním viac a viac ľudí. Bolo ich až 500, pričom niektorí sa v čase jej úmrtia ešte ani nenarodili. 

Pracovníci v hoteli Biltimore, kam mala Elizabeth namierené pár dní pred smrťou, niekoľkokrát hovorili o tom, že na poschodí videli ducha Elizabeth. 

V roku 2003, Ralph Asdel, jeden z detektívov, ktorý pracoval na tomto prípade, povedal, že veril, že sa rozprával s vrahom Elizabeth. Bol údajne videný s jeho autom v blízkosti miesta, kde bolo nájdené jej telo v skorých ranných hodinách. Mal pri sebe údajne vrece a nechal si otvorené zadné dvere. Keď uvidel, ako sa k nemu blíži človek, nasadol do auta a odišiel. 

Keďže na objasnení vraždy spolupracovali aj médiá, redaktor z *Timesu* Larry Harsnisch uviedol, že by vrah mohol byť aj lekár Walter Bayley. Do zoznamu podozrivých patrili aj Leslie Dillon, Joseph A. Dumais, Artie Manley, Jack Anderson Wilson a iní. 

Polícia zvažovala ako vraha aj Georga Hilla Hodela Jr. no nikdy nebol oficiálne obvinený. Zvrat prišiel až vtedy, keď ho jeho vlastný syn obvinil z niekoľkých vrážd a znásilnení. Nikdy nebol vo väzení a niekoľkokrát utiekol z krajiny. 

Robert Manley, ktorý viezol Elizabeth do hotela, skončil ku koncu života na psychiatrii, pretože sa sťažoval, že počuje rôzne hlasy v jeho hlave. Joseph Dumais sa priznal k vražde, no nakoniec sa ukázalo, že počas vraždy bol na vojenskej základni. Podozrivý bol aj George Hodel, ktorý študoval medicínu a venoval sa chirurgii. Okrem toho, že pracoval ako doktor mal jedenásť detí s rôznymi ženami. Neskôr sa však ukázalo, že Hodel nie je vrahom. 

Vrah nie je dodnes známy.

Teórie
------

Niekoľko kriminalistov spájalo vraždu Elizabeth aj s inými vraždami, ktoré sa diali v okolí a mysleli si, že vraha už chytili, len sa bojí priznať k vražde, ktorá by mu zaistila elektrické kreslo. 

Dňa 10. februára 1947 bola zavraždená Jeanne Frenchová, ktorá bola veľmi podobná s prípadom *"Black Dahlia"*. 

V roku 1991, žena menom Janice Knowltonová, ktorá mala v čase vraždy Elizabeth iba desať rokov, tvrdila, že bola svedkom, keď jej otec George Knolton buchol kladivom Elizabeth Shortovú v garáži ich rodinného domu vo Westminsteri. Tiež vydala knihu s názvom *Daddy was the Black Dahlia Killer,* ktorá vyšla v roku 1995. Tieto tvrdenia boli nepravdivé, čo vyvrátila blízka rodina Knowltonovej a tiež aj polícia. Vraj Knowltonová tomu verila až natoľko, že si vytvorila vlastnú realitu. 

Kniha Johna Gilmora z roku 1994 s názvom Severed: The True Story of the Black Dahlia Murder, naznačuje spojenie vrážd Elizabeth a vraždou Georgette Bauerdorfovej, ktorá bola v roku 1944 uškrtená na smrť v jej dome. Spojením medzi týmito dvomi ženami mohlo byť aj to, že obe pracovali ako servírky. 

V roku 2017 vyšla kniha s názvom *Black Dahlia, Red Rose*, od autorky Pie Eatwell, ktorá sa zameriava na Leslie Dillona, Marka Hansena a Jeffa Connorsa. Jedným z motívov vraždy mala byť údajne aj to, že Elizabeth vedela o mužskej angažovanosti ohľadom okrádania hotelov. Ďalej trvá na tom, že bola zavraždená v Aster Motel v Los Angeles, kde majitelia hotelu oznámili, že jedna z ich izieb je špinavá od krvi a fekálií. Krátko po tom, bolo nájdené zohavené telo Elizabeth.

Prezývka "Black Dahlia"
-----------------------

Hrob Elizabeth Short v Oaklande v Kalifornií.Hrob Elizabeth Short v Oaklande v Kalifornií. 
Podľa novín krátko po vražde dostala Elizabeth prezývku "Black Dahlia", údajne túto prezývku dostala od jej kolegov z Long Beach na základe filmu *Blue Dahlia*, druhá možnosť je, že ju dostala preto, lebo často nosila vo vlasoch tento kvet. A čierna preto, pretože často nosila čisto čierne oblečenie.

Pohreb
------

Elizabeth Short je pochovaná v Oaklande v Kalifornii. Po tom, čo sa jej sestry vydali a nechali matku bývať samú, sa presťahovala do Oaklandu, aby bola bližšie k hrobu svojej dcéry. V Oaklande žila až do jej 90. rokov.

Nasledujúce roky
----------------

Vražda Elizabeth Short je jeden z najbrutálnejších a najdesivejších zločinov v americkej histórii. Časopis Time to označil ako jeden z najslávnejších a nevyriešených prípadov na svete.

Stopy v kinematografii
----------------------

Život Elizabeth bol inšpirujúciou pre množstvo spisovateľov a filmárov. Medzi najznámejšie patrí román Jamesa Ellroya z roku 1987 s názvom *The Black Dahlia*, ktorý bol aj filmovo spracovaný režisérom Brianom De Palmaom v roku 2006 s menšími úpravami. Elizabeth Short stvárnila herečka Mia Kirshner. V roku 2011 sa objavil tento prípad v jednej z častí prvej série seriálu *American Horror Story*, ktorý bol však pozmenený. Elizabeth stvárnila herečka Mena Suvari. Mena si postavu Elizabeth zahrala aj druhýkrát, v roku 2018 v rovnakom seriáli, ale v ôsmej sérii. Autorka Pia Eatwell pracovala na dokumente ohľadom vraždy Elizabeth Short podľa jej knižnej predlohy ktorá má názov Black Dahlia, Red Rose.

Referencie
----------

1. ↑  Gilmore 2006, s. 1–4.
2. ↑  Haugen 2010, s. 15.

Iné projekty
------------

Commons
* Spolupracuj na Commons Commons ponúka multimediálne súbory na tému **Elizabeth Shortová**

Externé odkazy
--------------

* Elizabeth Short v Internet Movie Database (po anglicky)
* The Black Dahlia
* The Black Dahlia case files

Zdroj
-----

*Tento článok je čiastočný alebo úplný preklad článku Black Dahlia na anglickej Wikipédii.*

Autoritné údaje: * BnF: 150289251
* ISNI: 0000 0000 4085 9515
* LCCN: no95034852
* VIAF: 36502123
* WorldCat: lccn-no95034852